Affies-seun deur bus getref: ‘Daar is hoop’Schalk Viljoen. Foto: Affies Marianne van der Laarse, woordvoerder van die familie, het gesê Schalk is geopereer om die drukking op sy brein te verlig. “Hy is stabiel. Onder die omstandighede gaan dit goed. Hy is onder verdowing en sy organe funksioneer normaal.” Volgens Van der Laarse het die neurochirurge aan Deon en Karen, Schalk se ouers, gesê hulle is tevrede met die Schalk se vordering. “Hy is baie beter. Daar is hoop.” Dirk Taljard, die skool se woordvoerder, het Vrydag aan Maroela Media gesê Schalk is in die buslaan in Lynnwoodweg tussen Afrikaans Hoër Seuns- en Afrikaans Hoër Meisieskool getref toe hy die straat wou oorsteek. “Die bus het hom gestamp en hy is deur die trefslag op ŉ ander voertuig geslinger.” Schalk is hierna in die Muelmed-hospitaal opgeneem. Affies het intussen op die skool se Facebook-blad gesê: “Die operasie was suksesvol. Die eerste 72 uur is egter krities. U volgehoue gebede word ondersteun.” Van der Laarse het gesê Schalk se ouers ontvang ongelooflike ondersteuning. “Die Afrikaans Hoër Seuns- sowel as die Afrikaans Hoër Meisieskool en die publiek ondersteun die gesin oneindig baie. Hulle is baie dankbaar en wil hê almal moet dit weet.” Schalk het ook ŉ ouer sussie. Lees alle vorige berigte oor Schalk Viljoen op Maroela Media.